Author: MF_SR
Last saved by: spano

Prekladacia správa

	Ministerstvo financií Slovenskej republiky predkladá na rokovanie vlády Slovenskej republiky návrh nariadenia vlády Slovenskej republiky, ktorým sa vydáva colný sadzobník. Tento postup je v súlade s Plánom legislatívnych úloh vlády Slovenskej republiky na rok 2003. 

	Slovenská republika je od roku 1995 zakladajúcim členom Svetovej obchodnej organizácie (WTO), prijala Záverečný dokument Uruguajského kola mnohostranných obchodných rokovaní GATT a záväzky na liberalizáciu medzinárodného obchodu. Týmto pre Slovensko vyplynula povinnosť každoročne znižovať zmluvné colné sadzby na vybrané položky colného sadzobníka. Predkladané nariadenie zohľadňuje prijaté záväzky, ktoré Slovenská republika odsúhlasila v rámci Uruguajského kola mnohostranných obchodných rokovaní GATT 1994.

	Zmluvné colné sadzby sú upravené podľa Listiny colných koncesií Slovenskej republiky a v rámci nej od roku 1998 aj na informačné technológie (ITA). 

	Návrh nariadenia vlády zohľadňuje colné kvóty minimálneho a bežného prístupu na trh (GATT), aj colné kvóty a colné sadzby v rámci colnej kvóty na dovoz tovaru podľa návrhov Ministerstva hospodárstva SR a Ministerstva pôdohospodárstva SR. Tieto kvóty a colné sadzby boli na úrovni slovenských a českých expertov vzájomne odsúhlasené. 

	Slovenská republika naďalej uplatňuje preferenčné colné sadzby v obchode s rozvojovými a najmenej rozvinutými krajinami v rámci Všeobecného systému preferencií, čím im dáva jednostranne výhodnejšie podmienky pri vývoze na slovenský trh. 

	Návrh nariadenia vlády ďalej zohľadňuje záväzky Slovenskej republiky súvisiace s jej pristúpením k Obchodu s farmaceutickými výrobkami v roku 1994 v rámci rokovaní Uruguajského kola GATT. Cieľom je eliminácia cla, resp. akýchkoľvek opatrení a dávok majúcich charakter colnej ochrany, na dohodnutý okruh výrobkov určených pre farmaceutický priemysel. Na tieto výrobky sa od roku 2000 rovnomerne znižuje zmluvná colná sadzba až do roku 2004, kedy bude nulová.
	 
V porovnaní s nariadením vlády SR č. 728/2002 Z. z., ktorým sa vydáva colný sadzobník v znení neskorších predpisov, sú  v prílohe č. 1 upravené (znížené) colné sadzby niektorých farmaceutických výrobkov a niektorých podpoložiek kapitol 51 až 63 (textílie a textilné výrobky). V prílohe č. 2 je upravený zoznam colných kvót a colných sadzieb, ktoré predstavujú záväzok Slovenskej republiky voči GATT/WTO na obdobie od 1. 1. 2004 – 30. 4. 2004. Príloha č. 3 – Zoznam rozvojových krajín a príloha č. 4 – Zoznam najmenej rozvinutých krajín zostávajú bez zmeny. V prílohe č. 5 zostávajú bez zmeny zmluvné colné sadzby nad rámec Uruguajského kola GATT 1994. V tabuľkovej časti tejto prílohy je vypustený stĺpec „Platnosť do“, nakoľko účinnosť nariadenia vlády SR je stanovená na obdobie od 1. 1. 2004 do 30. 4. 2004. Upravená bola aj príloha č. 6 (zmluvné colné sadzby vplyvom sezónnosti) vzhľadom na účinnosť nariadenia vlády SR len v prvých štyroch mesiacoch roku 2004. Ďalej sa upravovala príloha č. 7  (colné kvóty a colné sadzby vybraného tovaru), v ktorej bolo na návrh rezortov vypustených 13 položiek (semená repky na siatie, semená slnečnicové ostatné, melasy ostatné, uhlík, anhydrid kyseliny trimelitovej, dialyftalát, kaprolaktám, fenetylín spolu s teofylínom, deriváty kokaínu, prípravky na čistenie, polyetylén a ostatné vypínače)  a 8 nových pridaných (laktóza, chlór, difenylamín a jeho deriváty, kofeín, samostatne teofylín, teobromín, katalyzátory a vypínače – suroviny a komponenty potrebné na ďalšie použitie vo výrobe). V prílohe č. 8 (Liečivá) a č. 9 (Farmaceutické medziprodukty) boli upravené (znížené) colné sadzby položiek v rámci iniciatívy Pharma. V predkladanom materiáli sú upravené aj preferenčné colné sadzby na dovoz tovaru vyplývajúce z medzinárodných dohôd o voľnom obchode schválených vládou SR (príloha č. 10 a 11).

V porovnaní s predchádzajúcimi nariadeniami vlády SR, ktorými sa vydáva colný sadzobník na príslušné roky, bude toto nariadenie účinné len prvé štyri mesiace roku 2004. Dňom vstupu Slovenskej republiky do Európskej únie, od 1. mája 2004, bude Slovenská republika ako členský štát EÚ uplatňovať v tejto oblasti Spoločný colný sadzobník, ktorý každoročne  vydáva  Európska  komisia.  Spoločný  colný  sadzobník  sa  vydáva  ako   príloha I  k nariadeniu Rady EHS č. 2658/87 o sadzobnej a štatistickej nomenklatúre a o Spoločnom colnom sadzobníku. Nariadenia sú záväzné vo svojej celistvosti a priamo uplatniteľné vo všetkých členských štátoch Európskej únie.

Schválením predmetného návrhu vládou Slovenskej republiky sa predpokladá znížený príjem z cla do štátneho rozpočtu za obdobie od 1. januára 2004 do 30. apríla 2004 v celkovej výške 206 mil. Sk, z toho 174 mil. Sk za clo a 32 mil. Sk za DPH. Ide o colné kvóty na dovoz tovaru, ktorý je potrebný na finalizáciu výroby v priemysle. Na druhej strane navrhovaným riešením sa zabezpečia príjmy z udržania zamestnanosti a z reprodukcie výroby, čo v konečnom dôsledku predstavuje pozitívny vplyv na štátny rozpočet vo výške 248 mil. Sk. Z otvorenia colných kvót na poľnohospodársky tovar sa predpokladá záporný vplyv na štátny rozpočet vo výške 34 mil. Sk. Bez otvorenia týchto colných kvót by sa dovozy uvedených komodít nerealizovali, čo by ohrozilo produkciu a konkurenčnú schopnosť predmetných domácich výrobných odvetví. Predkladaný návrh nariadenia vlády nemá vplyv na životné prostredie.

Rada colnej únie medzi Slovenskou republikou a Českou republikou v súlade s čl. 7 svojho rokovacieho poriadku prerokovala per rollam návrh colných sadzobníkov SR a ČR na obdobie od 1. januára 2004 do 30. apríla 2004 skrátenou formou mimo zasadnutia Rady colnej únie a prijala rozhodnutie, v ktorom materiály berie na vedomie. Zároveň odporučila podpredsedovi vlády a ministrovi financií Slovenskej republiky a ministrovi financií Českej republiky predložiť vláde Slovenskej republiky a vláde Českej republiky colné sadzobníky na obdobie od 1. januára 2004 do 30. apríla 2004 na schválenie. 

Materiál bol predložený na skrátené medzirezortné pripomienkové konanie všetkým povinne pripomienkujúcim orgánom, Slovenskej poľnohospodárskej a potravinárskej komore, Stálemu sekretariátu Rady colnej únie a Štatistickému úradu. Vyhodnotenie pripomienkového konania je súčasťou predkladaného materiálu. 

Do prílohy č. 1, ktorá sa vzhľadom na rozsiahlosť nepredkladá v papierovej podobe, je možné nahliadnuť na internetovej stránke Úradu vlády SR.

Materiál sa predkladá bez rozporov.